Алпийски тритон
Алпийският тритон (Ichthyosaura alpestris) е дребно опашато земноводно от семейство саламандрови (Salamandridae). На дължина достига 9 cm при мъжките и 12 cm при женските екземпляри.

През размножителния сезон през пролетта мъжките имат синьо оцветяване по гърба, отстрани са с черни и бели точки, а на корема имат оранжева ивица. Малкият гребен на гърба е оцветен в жълто и черно. Женските са на сиви, кафяви и зелени петна, за да се прикриват във водата. Коремът и при двата пола е ярко оранжев. След размножителния период възрастните екземпляри придобиват по-тъмна, почти черна, окраска, предназначена за прикриване на сушата.

Подвидове 
 T. a. alpestris
 T. a. apuanus
 T. a. cyreni
 T. a. lacusnigri
 T. a. montenegrinus
 T. a. piperianus
 T. a. serdarus
 T. a. inexpectatus
 T. a. veluchiensis

Разпространение и местообитание 
Основният ареал на алпийския тритон е в Средна Европа – от Северна Франция до източните склонове на Карпатите и от Южна Дания до Алпите. В Южна Европа се среща на отделни изолирани находища (Северна Португалия, Централна Испания, Кантабрия, Южна Италия, Балканския полуостров до Пелопонес), останали при оттеглянето на ледовете след последния ледников период.

В България алпийският тритон също се среща в изолирани групи в Стара планина (Петрохан), Осоговска планина, Рила (Седемте Рилски езера, Якорудските езера, Юндола), Родопите (Смолянските езера и други) и Средна гора. Всички местообитания са с надморска височина от 1200 до 2500 m.

Алпийският тритон предпочита гъсти широколистни гори с изобилие на вода в хълмисти и планински райони. Почти не се среща извън горите.

Начин на живот и хранене 

Алпийският тритон живее в близост до планински езера и мочурливи местности. Той се среща и във водоеми със съвсем малка площ и дълбочина. През размножителния период живее по-често във водата, а през останалата част от годината главно на сушата. Там той се крие под изсъхнали листа, гниещи дървета и пънове. След събуждане от зимния сън се премества във водата, подготвяйки се за размножаване. Храни се с дребни безгръбначни.

Размножаване 
Алпийският тритон се размножава през май-юни в различни водоеми с гъста подводна и надводна растителност. Женската снася по 100-200 яйца.

Природозащитен статут 
 Червен списък на световнозастрашените видове (IUCN Red list) – Незастрашен (Least Concern LC)
 Алпийският тритон е включен като рядък вид в Червената книга на България. Защитен е от Приложение III на Бернската конвенция и от Приложения II и III на Закона за биологичното разнообразие.

Източници

Външни препратки 
 
 Алпийският тритон в Зоомания

Фауна на Палеарктика
Саламандрови